钦定古今图书集成/明伦汇编/闺媛典/第276卷 > 皇清九 > 王尔辅妻吉氏〈妇董氏附〉
## 钦定古今图书集成/明伦汇编/闺媛典/第276卷 > 皇清九 > 王尔辅妻吉氏〈妇董氏附〉

按《曲沃县志》：吉氏，王尔辅妻。夫客死于秦，子丕振，方数月，母欲夺其志，氏持剪刺面，母大惊曰：“何遽如是！” 时有吏索赋，排闼入，氏据井栏曰：“吾寡妇家，尔入户，吾入井矣。” 吏惊去。氏守节五十四年。后振死，妇董氏，抚孤苦节如其姑，孀居三十七年。